秦观
别贾耘老
若有人兮霅之滨，服火齐兮冠切云。
有才不为世所抡，尽入诗句为奇新。
忘归繁弱不浪阵，发必中的疑有神。
目关飞鸟缗苍鳞，俛仰自娱忘贱贫。
繄我与君素参辰，孰为一见同天伦。
共指飞光易沉沦，莫若痛饮还我真。
况有内子贤文君，终日叫呼不怒嗔。
酒酣往往出前珍，瓦瓯竹箸羞青芹。
左列文史右红裙，樽前不觉徂清晨。
念我行当西道秦，挐舟来别非所欣。
欲托毫素通殷勤，郢匠旁瞩难挥斤。
人生百龄同臂伸，断梗流萍暂相亲。
行行饮酒且勿云，丈夫万里犹比邻。